作者:無名氏
標題:沁園春
內容:奏捷淮堧，勒功燕石，鼓吹凱旋。正歸班玉筍，花袍方卸，綵衣亟著，忠孝雙全。清德獨高，皇心簡注，燕寢凝香朱兩幡。君王問，錄屏風姓字，趣對金鑾。平山。躡履緌冠。競來慶嘉平五日間。是炎劉昴宿，光至再現，絳人甲子，四百新頒。碧麥稱觴，玉枝等算，長對梅花開歲寒。春回也，報調羹時候，梅子微酸。